Federasyonê Komeleyan ê Huqûqîyan û Paştdayîşî yê Keyeyanê Tepişteyan û Hukmwerdeyan ê MEDî (TUHAD-FED) çarçewa Roja Dayîkan de eşkerayîyêka nuştekîye daye. Eşkerayîye de ame parekerdene ke sey her serre emser zî dayîkan pê têkoşînê xo zulm bin kerd û dayîkî bîyî rayberê xoverdayîşî.
Eşkerayîya MED TUHAD-FEDî wina ya: ''Mayanê Haştîye, Mayanê Laçiksipîyan û Mayanê Şemeyî her tim rayberîya prosesan ê çetinan kerde. Ma serra 2020î Roja Dayîkan pê alozîyêke pêşwazî kerde.  Bi hezaran dadîyî bîyî vengê tepişteyan. Ganî hînî vengê dayîkan bêro eşnawitene. Dadîyî azadî, haştî, demokrasî û têdûştîye wazenê. Dadîyan rê haştî û azadî dîyarî bikerê. Dadîyî pabesteyê înan ê. Ma na roje ya pêro dadîyan fîraz kenê û sozê xo dibare kenê ke ma do tim têkoşîn de hetê înan de ca bigêrê.''
